JONIŠKIO RAJONO SAVIVALDYBĖS

TARYBA

SPRENDIMAS

DĖL JONIŠKIO RAJONO SAVIVALDYBĖS TARYBOS 2010 M. RUGPJŪČIO 5 D. SPRENDIMO NR. T-136 „DĖL DIENOS SOCIALINĖS GLOBOS ASMENS NAMUOSE TEIKIMO TVARKOS APRAŠO PATVIRTINIMO“ PAKEITIMO

2023 m. spalio 26 d. Nr. T-159

Joniškis

Joniškio rajono savivaldybės taryba nusprendžia:

1. Pakeisti Joniškio rajono savivaldybės tarybos 2010 m. rugpjūčio 5 d. sprendimą Nr. T-136 „Dėl Dienos socialinės globos asmens namuose teikimo tvarkos aprašo patvirtinimo“ (2021 m. rugpjūčio 31 d. sprendimo Nr. T-160 redakcija) ir išdėstyti jį nauja redakcija:

„JONIŠKIO RAJONO SAVIVALDYBĖS

TARYBA

SPRENDIMAS

DĖL DIENOS SOCIALINĖS GLOBOS ASMENS NAMUOSE TEIKIMO TVARKOS APRAŠO PATVIRTINIMO

Vadovaudamasi Lietuvos Respublikos vietos savivaldos įstatymo 6 straipsnio 12 punktu, Lietuvos Respublikos socialinių paslaugų įstatymo 13 straipsnio 1 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialinės paslaugas tvarkos aprašo patvirtinimo“, 3 punktu, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, Asmens (šeimos) socialinių paslaugų poreikio nustatymo ir skyrimo tvarkos aprašu ir Senyvo amžiaus asmens bei suaugusio asmens su negalia socialinės globos poreikio nustatymo metodika, patvirtintais Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94, „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“, Joniškio rajono savivaldybės taryba nusprendžia:

Patvirtinti Dienos socialinės globos asmens namuose teikimo tvarkos aprašą (pridedama)“.

2. Nustatyti, kad asmenims, dėl kurių sprendimas skirti dienos socialinę globą asmens namuose priimtas iki šio savivaldybės tarybos sprendimo įsigaliojimo dienos, dienos socialinės globos asmens namuose paslaugos trukmės reikalavimai taikomi pagal Dienos socialinės globos asmens namuose teikimo tvarkos aprašo nuostatas, galiojusias iki šio savivaldybės tarybos sprendimo įsigaliojimo dienos.

Savivaldybės meras	Vitalijus Gailius

PATVIRTINTA

Joniškio rajono savivaldybės tarybos

2010 m. rugpjūčio 5 d. sprendimu Nr. T-136

(Joniškio rajono savivaldybės tarybos

2023 m. spalio 26 d. sprendimo Nr. T-159

redakcija)

DIENOS SOCIALINĖS GLOBOS ASmens NAMUOSE TEIKIMO

TVARKOS APRAŠAS

I SKYRIUS

BENDROSIOS NUOSTATOS

1. Dienos socialinės globos asmens namuose teikimo tvarkos aprašas (toliau – Aprašas) reglamentuoja dienos socialinės globos asmens namuose paslaugų gavėjus, paslaugų trukmę, organizavimo, skyrimo ir teikimo pagrindinius principus, finansavimo bei mokėjimo už paslaugas tvarką ir sąlygas Joniškio rajono savivaldybėje (toliau – Savivaldybė).

2. Dienos socialinė globa asmens namuose (toliau – dienos globa namuose) – tai paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu, visuma.

3. Dienos globos namuose tikslas – sudaryti sąlygas asmeniui kuo ilgiau visavertiškai gyventi namuose, bendruomenėje, užtikrinti tinkamą socialinės globos organizavimą ir teikimą, stiprinti asmens gebėjimus ir savarankiškumą, palaikyti socialinius ryšius su šeima, bendruomene.

4. Dienos globą namuose teikia socialines paslaugas teikiančios įstaigos, turinčios licenciją šioms paslaugos teikti (toliau – Įstaiga).

II SKYRIUS

DIENOS GLOBOS NAMUOSE PASLAUGŲ GAVĖJAI

5. Dienos globa namuose skiriama asmenims, deklaravusiems gyvenamąją vietą Savivaldybėje ir kuriems nustatytas dienos globos namuose poreikis. Paslaugų gavėjai:

5.1. vaikas su sunkia negalia – asmuo, kuriam pagal Lietuvos Respublikos socialinių paslaugų įstatymą (toliau – Įstatymas) nustatytas visiško nesavarankiškumo lygis ir kuriam pagal Lietuvos Respublikos neįgaliųjų socialinės integracijos įstatymą (toliau – Neįgaliųjų socialinės integracijos įstatymas) pripažintas sunkaus neįgalumo lygis;

5.2. suaugęs asmuo su sunkia negalia – asmuo, kuriam pagal Įstatymą nustatytas visiško nesavarankiškumo lygis ir kuris pagal Neįgaliųjų socialinės integracijos įstatymą yra pripažintas nedarbingas;

5.3. senatvės pensijos amžių sukakęs asmuo su sunkia negalia – sukakęs senatvės pensijos amžių asmuo, kuriam pagal Įstatymą nustatytas visiško nesavarankiškumo lygis.

III SKYRIUS

DIENOS GLOBOS NAMUOSE ORGANIZAVIMAS

6. Dienos globos namuose paslauga teikiama tokia sudėtimi, kokia reglamentuojama Socialinių paslaugų kataloge, patvirtintame Lietuvos Respublikos socialinės apsaugos ir darbo ministro įsakymu, ir atsižvelgiant į asmens socialinių paslaugų poreikį.

7. Asmuo arba jo įgaliotas asmuo, globėjas (rūpintojas), bendruomenės nariai ar kiti suinteresuoti asmenys (toliau – pareiškėjas) dėl šių paslaugų skyrimo kreipiasi į deklaruotos gyvenamosios vietos seniūniją: užpildo prašymą-paraišką gauti socialines paslaugas (forma SP-8, patvirtinta Lietuvos Respublikos socialinės apsaugos ir darbo ministro įsakymu) (toliau – Prašymas) ir pateikia šiuos dokumentus:

7.1. asmens tapatybę patvirtinantį dokumentą arba teisės aktų nustatyta tvarka patvirtintą jo kopiją. Asmeniui pačiam kreipiantis tiesiogiai į gyvenamosios vietos seniūniją, pateikiamas asmens tapatybę patvirtinantis dokumentas. Asmeniui kreipiantis paštu, teikiama teisės aktų nustatyta tvarka patvirtinta asmens tapatybę patvirtinančio dokumento kopija;

7.2. pažymą apie deklaruotą gyvenamąją vietą arba pažymą, patvirtinančią, kad asmuo yra įtrauktas į gyvenamosios vietos neturinčių asmenų apskaitą (tik tuo atveju, kai Lietuvos Respublikos piliečio pase ar leidime nuolat gyventi Lietuvos Respublikoje nėra įrašo apie gyvenamąją vietą arba nėra duomenų gyvenamosios vietos apskaitos dokumentuose);

7.3. Neįgalumo ir darbingumo nustatymo tarnybos prie Socialinės apsaugos ir darbo ministerijos išduotą pažymą apie nustatytus specialiuosius poreikius.

7.4. pažymą apie pajamas, gautas per paskutinius 3 mėnesius iki kreipimosi mėnesio, kai tokių duomenų nėra socialinės paramos apskaitos sistemoje „Parama“ ir socialinės paramos informacinėje sistemoje (toliau – SPIS);

7.5. teismo nutartį dėl rūpybos ar globos nustatymo (jei asmeniui teismo sprendimu nustatyta rūpyba arba globa);

7.6. sveikatos priežiūros įstaigos užpildytą medicinos dokumentų išrašą (F027/a) su rekomendacija, gydytojo psichiatro išvada dėl dienos globos namuose būtinumo ir galimybės, jei asmuo turi proto / psichikos negalią.

8. Jei seniūnijos atsakingam specialistui reikalinga papildoma informacija, susijusi su asmens (šeimos) socialinių paslaugų poreikio nustatymu, jis gali prašyti iš asmens (šeimos narių) papildomų dokumentų arba duomenų, reikalingų socialinių paslaugų poreikiui nustatyti.

9. Jeigu dokumentai ir (ar) duomenys, kurių reikia nustatant teisę gauti paslaugą, yra valstybės registruose (kadastruose), žinybiniuose registruose, valstybės informacinėse sistemose ar juos Savivaldybė pagal prašymą ir (ar) duomenų teikimo sutartis gauna iš valstybės ir (ar) Savivaldybės institucijų, įstaigų, įmonių ir organizacijų, pareiškėjas šių dokumentų ir (ar) duomenų pateikti neprivalo.

10. Pareiškėjas Prašymą gali teikti ir elektroniniu būdu, jeigu valstybės elektroninės valdžios sistemoje teikiama tokios rūšies elektroninė paslauga. Tokiu atveju asmuo patvirtina savo tapatybę naudodamasis Valstybės informacinių išteklių sąveikumo platforma (VIISP). Jei Prašymas pateikiamas seniūnijos atsakingo specialisto elektroniniame įrenginyje, Prašymo pateikimas tvirtinamas skaitmeniniu pareiškėjo, jo globėjo, rūpintojo ar kito įgalioto asmens parašu.

11. Seniūnijos atsakingas specialistas arba Savivaldybės administracijos Socialinės paramos ir sveikatos skyriaus (toliau – Skyrius) atsakingas specialistas, gavęs ir užregistravęs Prašymą, nustato asmens (šeimos) socialinių paslaugų poreikį, vadovaudamasis Asmens (šeimos) socialinių paslaugų poreikio nustatymo ir skyrimo tvarkos aprašu ir Senyvo amžiaus asmens bei suaugusio asmens su negalia socialinės globos poreikio nustatymo metodika, patvirtintais Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94.

Asmens (šeimos) socialinių paslaugų poreikio vertinimas gali būti pratęsiamas iki 15 kalendorinių dienų nuo Prašymo gavimo dienos, o asmens dienos globos namuose poreikio nustatymo terminas – iki 30 kalendorinių dienų raštu, nurodžius priežastis, dėl kurių šį terminą reikia pratęsti.

12. Seniūnijos atsakingas specialistas arba Skyriaus atsakingas specialistas, vertindamas asmens (šeimos) socialinių paslaugų poreikį, nustato dienos globos namuose teikimo trukmę ir apimtį.

13. Asmuo, jo globėjas, rūpintojas privalo teikti informaciją, susijusią su asmens (šeimos) socialinių paslaugų poreikio vertinimu. Paaiškėjus, kad dėl socialinių paslaugų vienas iš suaugusių šeimos narių, jo globėjas, rūpintojas sąmoningai pateikė neteisingą informaciją socialinių paslaugų poreikiui nustatyti arba dirbtinai pablogino sąlygas, norėdamas gauti socialines paslaugas, sprendimas dėl socialinių paslaugų asmeniui (šeimai) skyrimo nepriimamas, kol informacija bus patikslinta, ir asmens socialinių paslaugų poreikis bus nustatytas iš naujo.

14. Seniūnijos atsakingas specialistas asmens Prašymą registruoja socialinės paramos apskaitos sistemoje „Parama“, jo duomenis suveda į SPIS duomenų bazę ir kartu su poreikio vertinimo dokumentais pateikia Skyriaus atsakingam specialistui, kuris įvertina asmens pateiktus dokumentus ir parengia sprendimo projektą dėl paslaugų skyrimo.

15. Sprendimą dėl dienos globos namuose skyrimo per 20 kalendorinių dienų nuo asmens socialinės globos poreikio vertinimo išvadų pateikimo Skyriui dienos priima Savivaldybės administracijos direktoriaus įgaliotas asmuo. Priėmus sprendimą dėl socialinių paslaugų asmeniui (šeimai) skyrimo, užpildoma Sprendimo dėl socialinių paslaugų asmeniui (šeimai) skyrimo SP-9 forma, patvirtinta Lietuvos Respublikos socialinės apsaugos ir darbo ministro įsakymu.

16. Priėmus sprendimą dėl dienos globos namuose skyrimo, dokumentai perduodami paslaugas teikiančiai Įstaigai, kuri formuoja paslaugų gavėjo bylą.

17. Asmens (šeimos) ir Įstaigos teisės ir pareigos, susijusios su paslaugų skyrimu ir mokėjimu už paslaugas, nustatomos rašytine sutartimi.

18. Dienos globos namuose paslauga gali būti teikiama:

18.1. iki 25 val. per savaitę asmens namuose;

18.2. iki 40 val. per savaitę asmens namuose asmeniui su negalia, kuriam nustatytas pirmojo arba antrojo lygio specialusis nuolatinės slaugos poreikis;

18.3. išimtiniais atvejais iki 70 val. per savaitę, kai asmeniui, atsižvelgiant į individualius jo poreikius ir savarankiškumą (asmeniui, iš šeimos narių negaunančiam pagalbos ir (ar) priežiūros, vienam gyvenančiam asmeniui ir kt.), reikia ilgesnės trukmės paslaugos.

19. Pasikeitus paslaugų gavėjo sveikatos būklei, socialinėms aplinkybėms, kai dienos globos namuose paslaugų nepakanka, asmuo, vienas iš suaugusių šeimos narių, globėjas ar rūpintojas apie tai per 7 kalendorines dienas turi pranešti Įstaigai ir kreiptis į deklaruotos gyvenamosios vietos seniūniją dėl paslaugų rūšies keitimo.

20. Dienos globos namuose paslaugų asmeniui negali teikti asmenys, kurie su paslaugos gavėju gyvena kartu, yra jo artimi giminaičiai arba susieti svainystės ryšiais, taip pat kurie teismo sprendimu paskirti neįgaliojo rūpintojais ar globėjais.

IV SKYRIUS

FINANSINIŲ GALIMYBIŲ VERTINIMAS

21. Asmens (šeimos) finansines galimybes mokėti už dienos globą namuose vertina ir mokesčio dydį nustato Skyriaus atsakingas specialistas.

22. Asmuo (vienas iš suaugusių šeimos narių), gaunantis dienos globą namuose, ar jam teisėtai atstovaujantis asmuo privalo pranešti Įstaigai apie asmens (šeimos) pajamų pasikeitimus, įvykusius per dienos globos namuose gavimo laikotarpį.

23. Skyrius turi teisę asmens, gaunančio socialines paslaugas, finansines galimybes iš naujo vertinti savo ar Įstaigos iniciatyva.

24. Skyrius, gavęs informaciją apie asmens (šeimos) pajamų pokyčius per dienos globos namuose gavimo laiką, finansines galimybes iš naujo įvertina ne vėliau kaip per 3 mėnesius nuo minėtos informacijos gavimo.

25. Pervertinus asmens finansines galimybes, asmuo už dienos globą namuose moka nuo to mėnesio, nuo kurio pasikeitė asmens (šeimos) pajamos arba teisės aktai, reglamentuojantys mokėjimą už dienos globą.

V SKYRIUS

MOKESTIS UŽ DIENOS GLOBĄ NAMUOSE

26. Mokestis už dienos globą namuose nustatomas atsižvelgiant į asmens pajamas ir gali būti nustatytas tik pinigine išraiška.

27. Mokesčio už dienos globą namuose dydžiai (VRP – valstybės remiamos pajamos):

Pajamų dydžiai	Viršutinė mokėjimo riba (ne daugiau kaip)
Vienam gyvenančiam asmeniui
Iki 3 VRP	10 proc. asmens pajamų
Nuo 3 VRP iki 4 VRP	15 proc. asmens pajamų
Daugiau kaip 4 VPR	20 proc. asmens pajamų
Šeimoje gyvenančiam asmeniui
Iki 2 VRP	10 proc. asmens pajamų
Nuo 2 VRP iki 3 VRP	15 proc. asmens pajamų
Nuo 3 VPR iki 4 VRP	20 proc. asmens pajamų
Nuo 4 VRP iki 5 VRP	25 proc. asmens pajamų
Daugiau kaip 5 VRP	30 proc. asmens pajamų

28. Įstaigos atsakingas darbuotojas pasibaigus kalendoriniam mėnesiui, vadovaudamasis teisės aktais, apskaičiuoja kiekvieno paslaugos gavėjo mokesčio už suteiktą dienos globą namuose dydį.

29. Mokesčio dydis už trumpiau nei vieną kalendorinį mėnesį teikiamą dienos socialinę globą nustatomas proporcingai teikiamos paslaugos trukmei.

30. Įstaiga kiekvieną mėnesį suveda duomenis apie asmeniui suteiktas paslaugas į SPIS.

VI SKYRIUS

DIENOS GLOBOS NAMUOSE STABDYMAS, NUTRAUKIMAS IR ATNAUJINIMAS

31. Dienos globa namuose sustabdoma rašytiniu gavėjo, jo globėjo (rūpintojo) prašymu iki dviejų mėnesių, išskyrus, kai gavėjas gydomas ligoninėje (šiuo atveju dienos globos teikimas sustabdomas, iki gavėjas sugrįš į namus).

32. Dienos globos namuose teikimas asmeniui atnaujinamas išnykus aplinkybėms, dėl kurių buvo priimtas sprendimas sustabdyti dienos globos teikimą.

33. Dienos globos namuose teikimas nutraukiamas:

33.1. asmeniui mirus;

33.2. asmeniui išvykus nuolat gyventi į kitą vietovę;

33.3. asmeniui raštu atsisakius teikiamų paslaugų;

33.4. kai teikiamų socialinių paslaugų nepakanka ir jos keičiamos kita paslaugų rūšimi;

33.5. asmeniui atsisakius mokėti už suteiktas paslaugas;

33.6. asmeniui pažeidus socialinių paslaugų teikimo sutartį;

33.7. kitais šiame Apraše nenumatytais atvejais.

34. Sprendimą dėl dienos globos namuose nutraukimo priima Savivaldybės administracijos direktoriaus įgaliotas asmuo per 14 kalendorinių dienų nuo Įstaigos informacijos pateikimo dienos.

35. Nutraukus socialinės globos namuose paslaugos teikimą, paslaugų gavėjas (vienas iš suaugusių šeimos narių) ar jo globėjas (rūpintojas), kiti suinteresuoti asmenys už gautas paslaugas privalo sumokėti paslaugų teikėjui per 10 darbo dienų.

VII SKYRIUS

DIENOS GLOBOS NAMUOSE FINANSAVIMAS

36. Dienos globos namuose finansavimo šaltiniai:

36.1. valstybės biudžeto specialios tikslinės dotacijos savivaldybių biudžetams socialinei globai asmenims, turintiems sunkią negalią, organizuoti;

36.2. Savivaldybės biudžeto lėšos;

36.3. asmenų už suteiktas paslaugas mokėjimai;

36.4. kitos teisėtai gautos lėšos.

37. Asmenims, turintiems sunkią negalią, dienos globa namuose iš dalies finansuojama valstybės biudžeto specialios tikslinės dotacijos lėšomis, kurios naudojamos skirtumui tarp socialinės globos kainos ir asmens mokėjimo už socialines paslaugas finansuoti.

38. Lėšų, gautų už socialinės globos namuose paslaugų teikimą, apskaita tvarkoma įstatymų ir kitų teisės aktų nustatyta tvarka.

39. Įstaiga iki kiekvieno mėnesio 10 dienos pateikia Skyriui paraišką dėl valstybės biudžeto specialių tikslinių dotacijų, skirtų asmenų su sunkia negalia, dienos socialinei globai asmens namuose finansuoti.

VIII SKYRIUS

BAIGIAMOSIOS NUOSTATOS

40. Įstaiga atsako už lėšų, skirtų dienos globai namuose finansuoti, tinkamą naudojimą.

41. Už dienos globos namuose planavimą ir administravimą atsakingas Skyrius, už dienos globos namuose teikimo organizavimą – šias paslaugas teikianti Įstaiga.

42. Lėšų, gautų už dienos globą namuose, apskaita ir naudojimas kontroliuojamas Lietuvos Respublikos teisės aktų nustatyta tvarka.

43. Ginčai dėl Savivaldybės administracijos priimtų sprendimų (neveikimo) nagrinėjami Lietuvos Respublikos administracinių bylų teisenos įstatymo nustatyta tvarka.

44. Tai, kas nereglamentuota Apraše, sprendžiama taip, kaip numatyta kituose Lietuvos Respublikos teisės aktuose.

45. Aprašas gali būti keičiamas, pildomas, naikinamas Savivaldybės tarybos sprendimu.

____________________